《圣主平戎歌》
宋代·田锡

玉关秋早霜飞速，代马新羁逞南牧。
胡人背信闚汉边，刻箭为书召戎族。
渔阳烽火照甘泉，疆吏飞笺至御前。
睿谋英武何神速，銮舆自欲平三边。
百万羽林随驾出，杀气皇威先破敌。
贼臣丧胆遽奔逃，漳水波清因驻跸。
宫锦战袍花斗新，绣鞯珠络金麒麟。
天颜威武不可犯，垂鞭按辔视群臣。
金吾队仗如鳞萃，环卫旌旗径千里。
汉皇曾上单于台，壮心磊落侔风雷。
比量英武不足数，圣文神武双全才。
势可驱山塞沧海，紫气逶迤龙凤盖。
金花簇歛若星罗，宝钿乘舆翼云旆。
涂山禹帝戮防风，涿鹿{嗤去口}尤死战锋。
锋鋩俱染玄黄血，争如不阵而成功。
示暇皇欢有余意，御笔题诗饶绮思。
翰林承旨先受宣，西掖词臣及近侍。
诏命交酬继和来，君臣道合何如是。
和气感天天地宁，日融瑞景笼八紘。
风生旗旆翻龙凤，霜严鼓角喧雷霆。
海神来受军门职，太上祷兵尊帝德。
牢笼万国顿天网，天网恢恢恩信广。
胡儿溃散何比之，大明升空逃魍魉。
漳川地阔霜草平，合围会猎布天兵。
六师雄勇一百万，六班侍卫交纵横。
铁衣间耀金锁甲，鼓旗杂错枪刀鸣。
霓旌似系单于颈，猎骑如破匈奴营。
鵰鹗狰狞搦狐兔，花聪跃龙骄在御。
弓圆明月金镞飞，妖狐中镞骇天机。
兵师会合如波注，山呼万岁震边陲。
东海为樽盛美酒，斟酌酒浆掺北斗。
鸾刀割肉若邱陵，军声汹如狮子吼。
三公拜舞百辟随，鸣珂飞鞚星离离。
云舒二十有四纛，传宣罢猎整鱼丽。
胜气威声压千古，堪笑骊山称讲武。
直馆微臣乐扈随，太平盛事今亲睹。
会看金泥封禅仪，拜章别献新歌诗。
歌诗何以容易进，为受文明天子知。

作者简介：田锡（940～1004），字表圣，田锡初名继冲，后更名为锡。嘉州洪雅（今属四川眉山市）人，祖籍京兆（今西安），唐末避黄巢之乱定居四川眉州洪雅（今槽渔滩镇）。曾祖父、祖父均为当时洪雅之名士，太平兴国三年(975)进士，官至右谏议大夫。北宋初年政治家和著名作家，在宋初的政坛和文坛享有较高的声誉。深为宋初士大夫所景仰。 生于晋高祖天福五年，卒于宋真宗咸平六年，年64岁。